## Zakon o sudjelovanju pripadnika oružanih snaga Republike Hrvatske, policije, civilne zaštite te državnih službenika i namještenika u mirovnim operacijama i drugim aktivnostima u inozemstvu

### NN 33/2002 (29.3.2002.), Zakon o sudjelovanju pripadnika oružanih snaga Republike Hrvatske, policije, civilne zaštite te državnih službenika i namještenika u mirovnim operacijama i drugim aktivnostima u inozemstvu

# HRVATSKI SABOR

711

Na teme­lju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O SUDJELOVANJU PRIPADNIKA ORUŽANIH SNAGA REPUBLIKE HRVATSKE, POLICIJE, CIVILNE ZAŠTITE TE DRŽAVNIH SLUŽBENIKA I NAMJEŠTENIKA U MIROVNIM OPERACIJAMA I DRUGIM AKTIVNOSTIMA U INOZEMSTVU

Proglašavam Zakon o sudjelova­nju pripadnika Oružanih snaga Republike
Hrvatske, policije, civilne zaštite te državnih službenika i namještenika u
mirovnim operacijama i drugim ak­tiv­nostima u inozemstvu, koji je donio
Hrvatski sabor na sjednici 19. ožujka 2002.

Broj: 01-081-02-1300/2
Zagreb, 25. ožujka 2002.

Predsjednik
Republike Hrvatske
**Stipe Mesić,** v. r.

## ZAKON

### O SUDJELOVANJU PRIPADNIKA ORUŽANIH SNAGA REPUBLIKE HRVATSKE, POLICIJE, CIVILNE ZAŠTITE TE DRŽAVNIH SLUŽBENIKA I NAMJEŠTENIKA U MIROVNIM OPERACIJAMA I DRUGIM AKTIVNOSTIMA U INOZEMSTVU

I. OPĆE ODREDBE

Članak 1.

Ovim se Zakonom uređuje postupak upućivanja pripadnika Oružanih snaga
Republike Hrvatske, policije, civilne zaštite te državnih službenika i
namještenika u inozemstvo radi sudjelovanja u mirovnim operacijama i drugim
aktivnostima, postupak njihova povlačenja iz mirovinih operacija i drugih
aktivnosti u inozemstvu te način financiranja takvih operacija i aktivnosti.

Članak 2.

U smislu odredbi ovoga Zakona mirovnim operacijama i drugim aktivnostima
u inozemstvu smatraju se:

1. aktivnosti za postizanje i očuvanje mira,

2. aktivnosti u okviru mirovnih snaga i mirovnih misija,

3. sudjelovanje u vježbama i obuci,

4. pružanje humanitarne pomoći,

5. aktivnosti za poticanje razvoja demokracije, pravne sigurnosti i
zaštite ljudskih prava u okviru međunarodnih organizacija i saveza,

6. druge aktivnosti na koje se Republika Hrvatska obvezala na temelju
posebnoga međunarodnog ugovora.

Pod pružanjem humanitarne pomoći u smislu odredaba ovoga Zakona smatra
se i pružanje pomoći u slučaju prirodnih, tehničko-tehnoloških ili ekoloških
događaja koji opsegom ili intenzitetom ili neočekivanošću ugroze zdravlje ili
ljudske živote ili imovinu veće vrijednosti ili okoliš, a čiji nastanak nije
moguće spriječiti ili posljedice otkloniti redovitim djelovanjem nadležnih
tijela područja na kojem je događaj nastao, te pružanje pomoći u slučaju ratnih
razaranja i terorizma.

Članak 3.

Pripadnici policije, civilne zaštite te državni službenici i
namještenici upućuju se u mirovne operacije i druge aktivnosti u inozemstvu na
temelju odluke nadležnog ministra, odnosno ravnatelja državne upravne
organizacije donesene u skladu s ovim Zakonom.

Članak 4.

Prethodnu odluku o upućivanju pripadnika Oružanih snaga Republike
Hrvatske u inozemstvo, prelasku državne granice i njihovom djelovanju u
inozemstvu donosi Hrvatski sabor.

Pripadnike Oružanih snaga Republike Hrvatske u mirovne operacije i druge
aktivnosti u inozemstvo, na temelju prethodne odluke Hrvatskoga sabora upućuje
Predsjednik Republike kao vrhovni zapovjednik.

Iznimno, radi sudjelovanja na vježbama i obuci u okviru međunarodnih
obrambenih organizacija kojima je Republika Hrvatska pristupila ili im pristupa
na temelju potpisanih među­narodnih ugovora, Predsjednik Republike pripadnike
Oružanih snaga Republike Hrvatske upućuje u inozemstvo, na temelju tih
međunarodnih ugovora.

U slučajevima pružanja humanitarne pomoći pripadnike Oružanih snaga
Republike Hrvatske Predsjednik Republike upućuje na temelju prethodne odluke
Vlade Republike Hrvatske.

II.  POSTUPAK DONOŠENJA ODLUKE O
UPUĆIVANJU PRIPADNIKA ORUŽANIH SNAGA REPUBLIKE HRVATSKE U INOZEMSTVO ZBOG
SUDJELOVANJA U MIROVNIM OPERACIJAMA I DRUGIM AKTIVNOSTIMA

*1. Upućivanje na temelju prethodne odluke Hrvatskoga
sabora*

Članak 5.

Kada je, u skladu s odredbama Ustava Republike Hrvatske i ovoga Zakona,
za upućivanja pripadnika Oružanih snaga Repub­like Hrvatske u inozemstvo,
prelazak državne granice i njihovo djelovanje u inozemstvu potrebna prethodna
odluka Hrvatskoga sabora, Hrvatski sabor prethodnu odluku donosi na prijedlog
Pred­sjednika Republike ili Vlade Republike Hrvatske.

Članak 6.

Predsjednik Republike ili Vlada Republike Hrvatske, prijed­log Hrvatskom
saboru za upućivanje pripadnika Oružanih snaga Republike Hrvatske u mirovne
operacija i druge aktivnosti u inozemstvu, podnosi, na temelju prijedloga nadležnog
ministra, odnosno ravnatelja državne upravne organizacije na koje je suglas­nost
dao ministar vanjskih poslova.

*2. Upućivanje radi pružanja humanitarne pomoći*

Članak 7.

Prethodnu odluku o upućivanju pripadnika Oružanih snaga Republike
Hrvatske u inozemstvo radi pružanja humanitarne pomoći donosi Vlada Republike
Hrvatske na prijedlog ministra vanjskih poslova.

Odluku o upućivanju pripadnika Oružanih snaga Republike Hrvatske u
inozemstvo na temelju prethodne odluke Vlade Re­pub­like Hrvatske donosi
Predsjednik Republike.

*3. Upućivanje radi izvođenja vježbi i obuke na temelju međunarodnih
ugovora*

Članak 8.

Odluku o upućivanju pripadnika Oružanih snaga Republike Hrvatske u
inozemstvo radi izvođenja vježbi i obuke u okviru međunarodnih obrambenih
organizacija kojima je Republika Hrvatska pristupila ili im pristupa na temelju
međunarodnih ugovora Predsjednik Republike donosi, na prijedlog ministra
obrane.

*4. Upućivanje za vrijeme ratnog stanja*

Članak 9.

Ako se Hrvatski sabor ne može
sastati zbog ratnog stanja, o upućivanju pripadnika Oružanih snaga Republike
Hrvatske u inozemstvo, prelasku državne granice i njihovu sudjelovanju u
mirovnim operacijama i drugim aktivnostima u inozemstvu Predsjednik Republike
odlučuje uredbama na temelju svojih ustavnih ovlasti.

Uredbe iz stavka 1. ovoga
članka Predsjednik Republike podnijet će na potvrdu Hrvatskome saboru čim se
Hrvatski sabor sastane.

Hrvatski sabor može prilikom
utvrđivanja ratnog stanja donijeti prethodnu odluku o upućivanju pripadnika Oružanih
snaga Republike Hrvatske u inozemstvo, prelasku državne granice i njihovu
djelovanju u inozemstvu.

*5. Upućivanje u slučaju neposredne ugroženosti
neoviosnosti,  jedinstvenosti i
opstojnosti Republike Hrvatske*

Članak 10.

Ako se Hrvatski sabor ne može sastati zbog neposredne ugroženosti
neovisnosti, jedinstvenosti i opstojnosti Republike Hrvatske, o upućivanju
pripadnika Oružanih snaga Republike Hrvatske u inozemstvo, prelasku državne
granice i njihovu sudjelovanju u mirovnim operacijama i drugim aktivnostima u
inozemstvu Predsjednik Republike odlučuje uredbama, na temelju svojih ustavnih
ovlasti, na prijedlog predsjednika Vlade i uz njegov supotpis.

Uredbe iz stavka 1. ovoga članka Predsjednik Republike podnijet će na
potvrdu Hrvatskom saboru čim se Hrvatski sabor sastane.

*6. Promjena mandata i povlačenje u slučaju
izvanrednih okolnosti*

Članak 11.

U slučaju nepredviđene promjene mandata za provedbu mirovne operacije i
drugih aktivnosti u inozemstvu radi potrebe za primjenom sile ili prijetnje
silom, prethodnu odluku o nastavku sudjelovanja, odnosno o potrebi povlačenja
pripadnika Oružanih snaga Republike Hrvatske donosi Hrvatski sabor,
samoinicijativno ili na prijedlog Predsjednika Republike ili Vlade Republike
Hrvatske.

Na temelju prethodne odluke Hrvatskoga sabora iz stavka 1. ovoga članka
Predsjednik Republike donosi odluku o povlačenju.

Ako su pripadnici Oružanih snaga Republike Hrvatske u inozemstvu izloženi
pogibelji, Predsjednik Republike može donijeti odluku o njihovu trenutačnom
povlačenju.

Odluku iz stavka 3. ovoga članka Predsjednik Republike podnijet će na
potvrdu Hrvatskom saboru na prvom sljedećem zasjedanju.

III. DONOŠENJE ODLUKE O UPUĆIVANJU PRIPADNIKA POLICIJE I CIVILNE
ZAŠTITE TE DRŽAVNIH SLUŽBENIKA I NAMJEŠTENIKA U INOZEMSTVO ZBOG SUDJELOVANJA U
MIROVNIM OPERACIJAMA I DRUGIM AKTIVNOSTIMA

Članak 12.

Prethodnu odluku o upućivanju
pripadnika policije i civilne zaštite te državnih službenika i namještenika u
inozemstvo radi sudjelovanja u mirovnim operacijama i drugim aktivnostima
donosi Vlada Republike Hrvatske na temelju prijedloga nadležnog ministra,
odnosno ravnatelja državne upravne organizacije na koji je suglasnost dao
ministar vanjskih poslova, a koji je utemeljen na preuzetim međunarodnim
obvezama ili na pozivu države ili tijela međunarodne organizacije ili saveza
kojima je Republika Hrvat­ska pristupila ili im pristupa.

Članak 13.

Na temelju prethodne odluke
Vlade Republike Hrvatske iz članka 12. ovoga Zakona, odluku o upućivanju
pripadnika policije, civilne zaštite te državnih službenika i namještenika u
inozemstvo radi sudjelovanja u mirovnim operacijama i drugim aktivostima donosi
nadležni ministar, odnosno ravnatelj državne upravne organizacije.

IV. IZVJEŠTAVANJE

Članak 14.

Predsjednik Republike i Vlada Republike Hrvatske u okviru svoga
djelokruga podnose Hrvatskome saboru godišnja izvješća o sudjelovanju
pripadnika Oružanih snaga Republike Hrvatske, policije i civilne zaštite te državnih
službenika i namještenika u mirovnim operacijama i drugim aktivnostima u
inozemstvu.

V. OVLASTI ZA PROVEDBU ODLUKE

Članak 15.

Ministarstva, odnosno državne
upravne organizacije pružaju stručnu pomoć iz svoga djelokruga u postupku
upućivanja pripad­nika Oružanih snaga Republike Hrvatske, policije i civilne
zaštite te državnih službenika i namještenika u inozemstvo, prelaska državne
granice, praćenja njihova rada i boravka u inozemstvu te povlačenja iz
inozemstva i njihova povratka u Republiku Hrvatsku.

Članak 16.

Ovlašćuju se nadležni
ministri, odnosno ravnatelji državnih upravnih organizacija da donesu potonje
propise za provedbu ovoga Zakona.

Članak 17.

U svezi s donošenjem ili
provedbom odluka donesenih u skladu s ovim Zakonom za potpis međunarodnih akta
koji se sklapaju radi provedbe međunarodnih ugovora ili im prethode, ako tim
međunarodnim aktima Republika Hrvatska ne preuzima nove međunarodno-pravne
obveze, ovlašteni su nadležni ministri i ravnatelji državnih upravnih
organizacija.

VI. SUDIONICI U MIROVNIM OPERACIJAMA I DRUGIM AKTIVNOSTIMA U INOZEMSTVU

Članak 18.

U mirovne operacije i druge
aktivnosti u inozemstvu mogu se upućivati samo obučeni i prethodno pripremljeni
pripadnici Oružanih snaga Republike Hrvatske, policije i civilne zaštite te državni
službenici i namještenici.

Članak 19.

Pripadnici djelatnog sastava
Oružanih snaga Republike Hrvatske i policije mogu biti upućeni u inozemstvo zbog
sudjelovanja u svim vrstama mirovnih operacija i drugih aktivnosti u inozemstvu
iz članka 2. ovoga Zakona.

Pripadnici pričuvnog sastava
Oružanih snaga Republike Hrvatske, policije i civilne zaštite mogu biti upućeni
u inozemstvo samo radi pružanja humanitarne pomoći te sudjelovanja u vježbama i
obuci na temelju međunarodnih ugovora.

U mirovnim operacijama i
drugim aktivnostima u inozemstvu iz članka 2. ovoga Zakona dužni su sudjelovati
oni pripadnici Oružanih snaga Republike Hrvatske, policije i civilne zaštite
koji su se na to posebno obvezali ugovorom.

Kod utvrđivanja prijedloga o
upućivanju pripadnika policije i civilne zaštite te državnih službenika i
namještenika u inozemstvo zbog sudjelovanja u mirovnim operacijama i drugim
aktivnostima na odgovarajući će se način uključiti Hrvatski crveni križ, Crveni
polumjesec i ostale humanitarne organizacije.

U mirovne operacije i druge
aktivnosti u inozemstvu ne mogu biti upućeni pripadnici ročnog sastava Oružanih
snaga Republike Hrvatske.

Članak 20.

Državni službenici i
namještenici mogu biti upućeni u inozemstvo radi obavljanja civilnih i nenaoružanih
poslova i zadaća u mirovnim operacijama i drugim aktivnostima u inozemstvu iz
članka 2. ovoga Zakona, isključivo uz osobnu suglanost.

VII. NAKNADA ŠTETE U SLUČAJEVIMA OZLJEDA, RANJAVANJA ILI SMRTI

Članak 21.

U slučajevima ozljeda,
ranjavanja ili smrti za vrijeme sudjelovanja u mirovnim operacijama i drugim
aktivnostima u inozemstvu primjenjuju se propisi o naknadi štete međunarodne
organizacije pod čijim se pokroviteljstvom provodi mirovna operacija ili druga
aktivnost u inozemstvu. Republika Hrvatska jamči ostvarivanje prava na naknadu
štete najmanje u iznosima pred­viđenim općim propisima obveznog prava Republike
Hrvat­ske.

VIII. FINANCIRANJE

Članak 22.

Sredstva potrebna za
financiranje priprema, opremanja, upu­ćivanja i sudjelovanja pripadnika Oružanih
snaga Republike Hrvatske, policije i civilne zaštite te državnih službenika i
na­mještenika i njihova povlačenja iz mirovnih operacija i drugih aktivnosti u
inozemstvu iz članka 2. ovoga Zakona osiguravaju se u državnom proračunu.

IX. ZAVRŠNA ODREDBA

Članak 23.

Ovaj Zakon stupa na snagu osmoga dana od dana objave u »Narodnim
novinama«.

Klasa: 004-01/01-01/14

Zagreb, 19. ožujka 2002.

HRVATSKI SABOR

Predsjednik
Hrvatskog sabora
**Zlatko Tomčić,** v. r.

Zakon, NN 33/2002-711